Η ΠΑΕ ΑΕΚ ανακοινώνει την απόκτηση του ποδοσφαιριστή Νέναντ Κρίστιτσιτς από τον Ερυθρό Αστέρα. Ο 28χρονος Σέρβος διεθνής άσος υπέγραψε συμβόλαιο χρονικής διάρκειας 3,5 ετών με την πρωταθλήτρια Ελλάδας έως το καλοκαίρι του 2022.



Ο Νέναντ Κρίστιτσιτς είναι γεννημένος στις 3 Ιουλίου 1990 στο Βελιγράδι και αγωνίζεται ως μέσος. Άρχισε την καριέρα του από την ΟΦΚ Μπέογκραντ, με την οποία πραγματοποίησε 29 εμφανίσεις (δύο γκολ) και στα 18 του χρόνια η Σαμπντόρια προχώρησε στην απόκτησή του.



Η καριέρα του στην Ιταλία ξεκίνησε με τον χειρότερο τρόπο, καθώς ένας τραυματισμός στο γόνατο στάθηκε αφορμή για να διαγνωστεί με πολύ σοβαρό πρόβλημα υγείας. Ωστόσο, εκτός από μαχητής των γηπέδων, απέδειξε πως είναι και μαχητής της ζωής, επιστρέφοντας δυνατός στους αγωνιστικούς χώρους. Στα χρόνια που ακολούθησαν αγωνίστηκε με τη φανέλα της Σαμπντόρια συνολικά σε 101 επίσημα παιχνίδια, σημειώνοντας τρία τέρματα.



Τον Φεβρουάριο του 2015 δόθηκε με τη μορφή δανεισμού στην Μπολόνια (16 συμμετοχές), ενώ το καλοκαίρι του 2016 μετακόμισε στην Ισπανία και την Αλαβές, με την οποία μέτρησε 20 εμφανίσεις και τρία γκολ στις εγχώριες διοργανώσεις έως το καλοκαίρι του 2017, όταν και επέστρεψε στην πατρίδα του για τον Ερυθρό Αστέρα.



Με την ομάδα του Βελιγραδίου πραγματοποίησε 63 συμμετοχές, πετυχαίνοντας έξι γκολ. Ήταν βασικό στέλεχος του Ερυθρού Αστέρα στην κατάκτηση του πρωταθλήματος Σερβίας και στη συμμετοχή του στους ομίλους του φετινού UEFA Champions League, η οποία είχε ως κορυφαία στιγμή τη νίκη επί της Λίβερπουλ (2-0).



Με τη φανέλα της εθνικής Σερβίας έχει πραγματοποιήσει τέσσερις εμφανίσεις, όντας στην αποστολή του αντιπροσωπευτικού συγκροτήματος της πατρίδας του και για τους αγώνες του περασμένου Σεπτεμβρίου με την Λιθουανία και την Ρουμανία, στο πλαίσιο των ομίλων του Nations League.



Στην ΑΕΚ ο Κρίστιτσιτς θα φοράει τη φανέλα με το Νο 6.



Νέναντ Κρίστιτσιτς, καλώς όρισες στην οικογένεια της πρωταθλήτριας ΑΕΚ!